মোদি আর পরমাত্মা প্রেরিত নন, নন ভগবান

দেবাশিস দাসগুপ্ত, কলকাতা: গত লোকসভা ভোটের আগেই এক সাক্ষাৎকারে প্রধানমন্ত্রী নিজেকে পরমাত্মার প্রেরিত বলে দাবি করেছিলেন। তা নিয়ে সারা দেশে হইচই পড়ে গিয়েছিল। এবার এক পডকাস্টে প্রধানমন্ত্রী ১৮০ ডিগ্রি ঘুরে গিয়ে বললেন, ভগবান নই, আমিও মানুষ। আমারও ভুল হতে পারে। প্রশ্ন উঠেছে, তবে মোদির কোন দাবিটা সঠিক।

যে পডকাস্টে মোদির এই সাক্ষাৎকার প্রকাশিত হতে চলেছে, তা এখনও পুরোটা সামনে আসেনি। মিনিট দুইয়ের একটি প্রোমো প্রকাশ্যে এসেছে। তাতেই মোদিকে বলতে শোনা গিয়েছে, আমি ভগবান নই। আমি মানুষ। গুজরাতের মুখ্যমন্ত্রী থাকাকালীন একটি ভাষণে তিনি অসংবেদনশীল মন্তব্য করেছিলেন। সেটা যে ভুল ছিল, তা পডকাস্টের সাক্ষাৎকারে কবুল করেন প্রধানমন্ত্রী নরেন্দ্র মোদি (Narendra Modi)। তিনি বলেন, ভুল আমারও হয়েছে। তাঁর মতে, উচ্চাকাঙ্খা নিয়ে নয়, কিছু করার মানসিকতা নিয়ে রাজনীতিতে আসা উচিত।

গত বছরের জানুয়ারি মাসে ঘটা করে অযোধ্যার রামমন্দির (Ayodhya Ram Temple) উদ্বোধন করেন প্রধানমন্ত্রী। সেই উদ্বোধনী অনুষ্ঠানে ধর্মীয় আচার আচরণ কিছুই বাদ রাখেননি মোদি। সমস্ত শুদ্ধাচার পালন করেন তিনি। মে মাসে লোকসভা ভোটের আগে সংবাদ সংস্থা এএনআইকে এক সাক্ষাৎকার দেন মোদি। সেখানেই তিনি বলেন, আমার জন্ম যে জৈবিকভাবে হয়নি, সে ব্যাপারে আমি নিশ্চিত। পরমাত্মা কোনও একটি বিশেষ কাজ সম্পন্ন করার জন্য আমাকে পাঠিয়েছেন। মোদির এই পরমাত্মা তত্ত্ব নিয়ে তখন বিরোধী রাজনীতিকরা হাসিঠাট্টা করেছিলেন। কংগ্রেস-সহ তাবড় বিরোধী নেতারা কথায় কথায় মোদির এই পরমাত্মা তত্ত্বকে ব্যঙ্গ করতেন। তবে তাতে তিনি দমে যাননি। ওই তত্ত্বেই তিনি অনড় ছিলেন। লোকসভা ভোটের প্রচারে বিরোধী নেতাদের মুখে প্রায়ই এই পরমাত্মা প্রেরিত ব্যক্তিটির কথা উঠে আসত। লোকসভা ভোটের পর আসএসএস প্রধান মোহন ভাগবতও নাম না করে মোদির ওই বক্তব্যের সমালোচনা করেছিলেন।

আরও পড়ুন: ইন্ডিয়ায় কংগ্রেস একঘরে বিহারে একাই লড়তে চায় RJD! মন্তব্য তেজস্বীর

সেই পরমাত্মা প্রেরিত মোদিই এখন সাক্ষাৎকারে নিজেকে মানুষ বলে দাবি করলেন। যিনি বলেছিলেন, আমার জৈবিক জন্ম হয়নি, তিনিই এখন বলছেন, আমি ভগবান নই, আমি মানুষ। আমারও ভুল হয়। হঠাৎ কী এমন হল যে, তিনি বাস্তবের মাটিতে ফিরে এলেন, তা নিয়ে চর্চা শুরু হয়ে গিয়েছে।

অন্য খবর দেখুন